आम आदमी पार्टी के दिल्ली के विधायक चुनाव लड़ना नहीं चाहते हैं. पार्टी के विधायक राजेश गर्ग ने यह बात कही. उनका कहना है कुल 27 विधायकों में से 25 विधायक तो चुनाव लड़ना ही नहीं चाहते, लेकिन वे आलाकमान के भय से अपना मुंह नहीं खोल रहे हैं.

यह खबर एक आर्थिक पत्र ने दी है. पत्र के मुताबिक उन्होंने साफ शब्दों में कहा कि ज्यादातर विधायक चुनाव लड़ना नहीं चाहते. बीजेपी और कांग्रेस के विधायक भी ऐसा ही महसूस करते हैं. आला कमान के दबाव के कारण इनमें से कोई भी मुंह नहीं खोल रहा है.

राजेश गर्ग रोहिणी से विधायक हैं. उन्होंने अखबार से कहा कि आम आदमी पार्टी एक के बाद एक चुनाव लड़ने के लिए नहीं बनाई गई थी. उन्होंने कहा कि यह पार्टी जनता की सेवा करने के लिए बनाई गई थी न कि चुनाव लड़ने के लिए. उन्होंने पूछा कि एक चुनाव में 1,000 करोड़ रुपये का खर्च आएगा और अगर इसके बाद भी स्पष्ट जनादेश नहीं आया तो क्या होगा?

राजेश गर्ग का यह बयान इसलिए महत्वपूर्ण है कि आप चुनाव के लिए घर-घर जाने की तैयारी कर रही है ताकि लोगों को चुनाव के लिए तैयार किया जा सके. अगले हफ्ते से पार्टी के कार्यकर्ता घर-घर जाकर लोगों को यह बताएंगे कि दिल्ली में चुनाव क्यों जरूरी है.